Wild Bill Hickok

Wild Bill Hickok, egentlig James Butler Hickok (født 27. mai 1837 i Troy i Illinois i USA, skutt 2. august 1876 i Deadwood i Sør-Dakota) var amerikansk revolvermann og sheriff. Foreldrene var William Alonzo Hickok (1801–52) og Polly Butler (1804–78).

Firmaet Russell, Majors and Waddell ansatte ham i 1859. I egenskap av å være ansatt i firmaet ble han involvert i McCanless-affæren.  Firmaet hadde kjøpt jord fra David McCanless uten å klare avdragene. McCanless forsøkte forgjeves å drive inn gjelden. Hva som skjedde under en het konfrontasjon ved firmaets hovedkvarter (i 1861) er uklart på grunn av motstridende vitneforklaringer, men McCanless døde i alle fall. Wild Bill ble frikjent ved rettssaken.

Under borgerkrigen kjempet han på Nordstatenes side. Oppgavene varierte, men han var ofte vognfører og detektiv. Hans innsats under krigen kombinert med duellen med David Tutt kan ha bidratt til hans ry. Kavallerikaptein Albert Barritz, som arresterte han, vitnet til Bills fordel.

I 1866 ble han speider i hæren og var det mer eller mindre til slutten av 1869. I den perioden ble han kjent med general Custer som forøvrig gav han en hederlig omtale i selvbiografien My Life on the Plains (1874). 

Fra 1869 fungerte han som sheriff i Hays City og gjorde der en god jobb. Likevel tapte han sheriffvalget i november 1869. Den følgende tid arbeidet han som deputy U.S. marshall (en jobb han hadde hatt tidligere også). 17. juli 1870 var han i Hays City og ble innblandet i et sammenstøt med fulle kavalerister. Da drepte han John Kile.

Borgermester Joseph G. McCoy utnevnte han til marshall i Abilene (by som texanerne førte kveg til før det ble sendt med jernbane vestover) den 15. april 1871. Han gjorde en god jobb der, men texanerne var etter 1872-sesongen uønsket i byen. dermed forsvant mye av arbeidsgrunnlaget hans.

Fra 1872 til 1874 er han med i «Buffalo Bill's Wild West Show», men han trives ikke med det. Når han vendte tilbake til det virkelige vesten er uklart og hva han gjorde fra 1874 til 5. mars 1876 er lite dokumentert.

Den 5. mars 1876 giftet han seg med Agnes Lake Thatcher som han hadde truffet første gang i 1871. 

Det kan forøvrig nevnes at Wild Bill ikke hadde noe nært forhold til Calamity Jane. De er nå begravd på den samme kirkegården, men det er en nærhet som de ikke hadde noe i det virkelige liv. Saken var den at Calamity forsøkte å få folk til å tro det (vennene endret blant annet hennes dødsdato fra 1. august 1903 til 2. august 1903).

Han dro til gullgraverbyen Deadwood for å gjøre lykken. Under et pokerspill 2. august ble han skutt i ryggen av Jack McCall. McCall ble utrolig nok frikjent i den første saken, men ble dømt til døden av den føderale domstolen i Yankton i Dakota. Henrettelsen skjedde 1. mars 1877. Hvorfor han drepte Hickok er fremdeles uklart. I den første rettssaken sa McCall at det var en hevnakt for at Bill drepte broren hans i Hays City. Før han ble henrettet sa McCall at han skulle skrive ned hva som virkelig skjedde, det skjedde dessverre ikke. I ettertid viste det seg at McCall ikke hadde noen bror.

Referanser

Litteratur 
 Rosa, Joseph G. – The West of Wild Bill Hickok. – Norman (Okl.) : University of Oklahoma Press, 1982. – XVI, 223 s. ISBN 0-8061-2680-9

Hickok, Wild Bill
Hickok, Wild Bill
Fødsler i 1837
Dødsfall i 1876